ธอส. เปิดยื่นกู้บ้านล้านหลังล็อตสองมี.ค.
ธอส.เตรียมเปิดจองสิทธิสินเชื่อโครงการบ้านล้านหลัง ในกลุ่มที่ 2 เริ่ม มี.ค.นี้ หลังกลุ่มแรกได้อนุมัติสินเชื่อแล้วกว่า 1,680 ล้าน
2 มี.ค. 2562

ธอส.เตรียมเปิดจองสิทธิสินเชื่อโครงการบ้านล้านหลัง ในกลุ่มที่ 2 เริ่ม มี.ค.นี้ หลังกลุ่มแรกได้อนุมัติสินเชื่อแล้วกว่า 1,680 ล้าน
รายงานข่าวจากธนาคารอาคาร สงเคราะห์ (ธอส.) เปิดเผยว่า ธนาคารได้ประกาศให้ผู้จองสิทธิสินเชื่อโครงการ บ้านล้านหลัง ในกลุ่มที่ 2 จากผู้ยื่นจอง สิทธิทั้งหมด 1.27 แสนล้านบาท ยื่นคำขอกู้กับธนาคารได้ตั้งแต่วันที่ 1 มี.ค.-28 มิ.ย. 2562
ก่อนหน้านี้ธนาคารได้เปิดให้ผู้จองสิทธิสินเชื่อกลุ่มแรก ยื่นคำขอกู้กับธนาคารไปแล้วตั้งแต่วันที่ 2 ม.ค. 2562 ล่าสุด ณ วันที่ 27 ก.พ. 2562 มีประชาชนยื่นเอกสารขอกู้แล้ว 3,750 ราย วงเงินกู้ 2,400 ล้านบาท และได้รับอนุมัติสินเชื่อแล้ว 2,750 ราย วงเงินกู้ 1,680 ล้านบาท
สำหรับประชาชนที่จองสิทธิสินเชื่อที่จะเริ่มให้ยื่นกู้ได้รอบที่ 2 ในเดือน มี.ค.นี้ สามารถตรวจสอบระยะเวลายื่นคำขอกู้ของตัวเองได้ที่เว็บไซต์ http://report.ghbmillionhome.com โดยผู้ที่ต้องการยื่นกู้สามารถนำรหัสจองสิทธิที่ได้รับทาง SMS พร้อมด้วยหลักฐานสำคัญมอบให้กับเจ้าหน้าที่สินเชื่อ
ก่อนหน้านี้ นายฉัตรชัย ศิริไล กรรมการผู้จัดการ ธอส. กล่าวว่า สินเชื่อโครงการบ้านล้านหลังรายละไม่เกิน 1 ล้านบาท มีกรอบวงเงินรวม 5 หมื่นล้านบาท แยกเป็นกลุ่มผู้ที่มีรายได้ต่ำกว่า 2.5 หมื่นบาท/เดือน มีวงเงิน 4 หมื่นล้านบาท กลุ่มนี้จะได้รับอัตราดอกเบี้ยผ่อนปรนนานกว่า คือจะได้ดอกเบี้ย 3% คงที่นาน 5 ปี ส่วนกลุ่มที่รายได้มากกว่า 2.5 หมื่นบาท/เดือน ได้กันวงเงินไว้ 1 หมื่นล้านบาท คิดดอกเบี้ย 3% คงที่นาน 3 ปี
สำหรับข้อมูลเบื้องต้น สาขาภาคตะวันออกเฉียงเหนือ มียอดจอง 2.9 หมื่นล้านบาท สาขาภาคใต้ มียอดจอง 2.7 หมื่นล้านบาท สาขาภาคกลาง ยอดจอง 1.9 หมื่นล้านบาท กรุงเทพฯ และปริมณฑล มียอดจอง 1.8 หมื่นล้านบาท สาขาภาคตะวันออก 1.6 หมื่นล้านบาท